Els titulars de les oficines de farmàcia, com a persones facultades per dispensar medicaments, també són els destinataris de la informació i la publicitat sobre medicaments que elabora un laboratori farmacèutic.
Aquests professionals poden rebre publicitat sobre qualsevol medicament.
Ara bé, tots aquells materials amb publicitat o informació, sigui quina sigui la seva forma de presentació, que hagin de ser visibles per a les persones que accedeixen a la farmàcia només poden incloure publicitat de medicaments de no prescripció.
Igualment, la informació adreçada al públic només pot ser formativa o relacionada amb la seva salut o bé amb mesures higienicosanitàries.
Segons hem pogut constatar, la major part de la publicitat que rep la persona titular d'una oficina de farmàcia correspon a medicaments que no són de prescripció.
A més, la majoria dels materials publicitaris que es destinen a aquests professionals són per exposar-los a l'oficina de farmàcia i perquè siguin visibles per als clients.
Totes aquestes accions van encaminades a augmentar les vendes i potenciar l'educació sanitària dels pacients, però cal insistir en el fet que, quan es tracta de medicaments, no tot és vàlid i cal tenir en compte que aquestes accions van adreçades al públic.
Aquesta publicitat es pot mostrar mitjançant expositors, pantalles o cartells situats a l'aparador, al taulell o distribuïts pel local en llocs accessibles al públic, sempre que s'hi inclogui publicitat de medicaments que no necessiten prescripció.
Un expositor és el lloc que s'utilitza per exhibir productes destinats a la venda, també pot contenir diversos fullets publicitaris.
Normalment, se situen en punts de venda accessibles al públic amb la finalitat de promocionar els productes.
És una manera d'exposar les novetats, maximitzar la visibilitat i atreure els possibles compradors que accedeixen a la farmàcia comunitària.
Aquests mobles formen part de la publicitat i representen un incentiu comercial dins de l'establiment.
Són suports publicitaris molt eficaços per fer publicitat o mostrar informació.
És important recordar que en cas d'incloure-hi envasos no poden contenir cap tipus de producte.
S'ha de tenir en compte que el lliurament de mostres gratuïtes va adreçat exclusivament a persones facultades per prescriure medicaments.
També es pot fer publicitat de medicaments mitjançant cartells.
El cartell representa una de les formes més característiques de la comunicació visual, és important que el contingut afavoreixi una lectura lògica i coherent que ajudi a entendre el missatge i faci comprensible el que es vol expressar.
Una altra manera de donar visibilitat als productes en una oficina de farmàcia pot ser col·locant pantalles, que poden arribar a substituir els cartells tradicionals i millorar la presentació i la promoció dels productes.
Tot i que s'ha suprimit l'autorització sanitària prèvia (CPS), tota la publicitat que els laboratoris distribueixin al personal facultat per dispensar medicaments pensada per exhibir-la en qualsevol punt de l'oficina de farmàcia ha de complir les obligacions i prohibicions establertes normativament.
Cal remarcar que la llei prohibeix expressament les primes, els obsequis, els premis, els concursos, les bonificacions o similars com a mètodes vinculats a la promoció o venda al públic de medicaments no subjectes a prescripció mèdica.
Per tant, a l'hora de fer publicitat al públic en una oficina de farmàcia no es pot oferir al professional cap regal que inclogui publicitat de medicaments com una manera d'incentivar la compra.
Ara bé, els laboratoris podran lliurar al farmacèutic o farmacèutica tots aquells elements que, a més d'actuar com a suport per inserir publicitat d'un medicament, no tinguin contingut científic i per si mateixos tinguin una utilitat; són els denominats incentius en el Reial decret 1416/1994, sempre que siguin de valor insignificant (inferior a 10 euros) i relacionats amb la pràctica de la farmàcia o bé amb materials d'oficina.
Els suports que incloguin publicitat de medicaments de prescripció no poden situar-se en llocs a l'abast del públic.
Monografia elaborada per la Secció de Vigilància i Publicitat dels Medicaments del Servei d'Ordenació i Qualitat Farmacèutiques.